钦定古今图书集成/明伦汇编/交谊典/第112卷 > 礼记 > 《曲礼》
## 钦定古今图书集成/明伦汇编/交谊典/第112卷 > 礼记 > 《曲礼》

很，毋求胜。

〈注〉为伤平也。很。阋也。谓争讼也。〈疏〉正义曰：很，谓小小阋很。凡人所争，皆欲求胜，故戒之云：“如有小小阋很，当引过归己，不可求胜。”〈集说〉蓝田吕氏曰：“很者，与人争者也。君子无所争，犯而不校而已，故不求胜也。”马氏曰：“很毋求胜，君子所以惩忿也。盖刚而不辅以道，则至于斗而危其身矣，此很之所以不可求胜也。”

分争辩讼，非礼不决。

〈集说〉蓝田吕氏曰：理有可否则争，情有曲直则讼，惟《礼》为能决之。盖分争者，合于礼则可，不合于礼则不可。有礼则直，无礼则不直，故曰“非礼不决。”王氏《子墨》曰：“凡人意气相凌而不相下，则有争有讼

争讼者，起于人之不能各以礼自持也。今欲分其争，辩其讼，亦在乎断之以礼而已。礼一明而曲直之情判，故曰：“分争辩讼，非礼不决。”

在《丑夷》不争，

〈疏〉“在《丑夷》不争”者，明朋侪礼也。丑、夷，皆等类之名。夫贵贱相临，则有畏惮。朋侪等辈，喜争胜负，忘身及亲，故宜戒之以不争。〈集说〉蓝田吕氏曰：“丑夷，同等之称也。事亲者居上不骄，为下不乱，在丑不争，三者不除，虽日用三牲之养，犹为不孝也。《孝经》引三者，此独云在丑夷不争者，上下骄乱之祸为少，而丑夷之争多也。孝子一出言，举足不敢忘父母，苟好勇斗很以危父母，一朝之忿，忘其身以及其亲，则所以养亲者果安在哉？”严陵方氏曰：“推和亲之心以及乎人，则与人不争阴阳之和矣；推利亲之心以及乎人，则与人不争险易之利矣。此所以终言‘在丑夷不争也’。”永嘉戴氏曰：“在丑夷不争，谓处于聚族群居之中，不敢有争以伤父母之心。《诗》曰：‘妻子好合，如鼓瑟琴；兄弟既翕，和乐且耽。宜尔室家，乐尔妻孥’。子曰：‘父母其顺矣乎？妻子好合，兄弟和乐’”，父母处于其间，怡然而顺。然则在丑夷而争者，父母之心固有所不乐也。